ועדת הכספים, כנסת 15, פרוטוקול מספר 237, 2001-03-14 15:00

ישראל כץ: אדוני סגן השר, הממונה על המשרד לקליטת העליה, אנחנו מאחלים לך הצלחה רבה בתפקיד החדש-ישן שלך.

ישראל כץ: אנחנו שמחים שהושלם מעגל, או לפחות באופן חלקי, וחזרת לטפל בדבר שכל-כך היטבת לטפל בו בתקופות לא קלות.

ישראל כץ: אנחנו מאחלים לך הצלחה רבה בתפקיד שלקחת על עצמך.

ישראל כץ: אנחנו כוועדה בוודאי נעמוד לרשותך ונעזור, עם החברים כאן וחברים נוספים, ככל שנוכל ונידרש.

ישראל כץ: בהצלחה.

ישראל כץ: בבקשה.

סגן השר לקליטת העליה יולי-יואל אדלשטיין: תודה ליושב-ראש על הברכות.

סגן השר לקליטת העליה יולי-יואל אדלשטיין: אני מבקש להציג בפני היושב-ראש וחברי הוועדה את אנשי המשרד, שאתם אולי כבר מכירים, מנכ"ל המשרד, המשנה למנכ"ל, חשב המשרד, מנהל היחידה לקליטת עולי אתיופיה, העוזרים שלי.

סגן השר לקליטת העליה יולי-יואל אדלשטיין: אשתדל עד כמה שאפשר לתמצת.

סגן השר לקליטת העליה יולי-יואל אדלשטיין: כפי שאמרתי, אדוני היושב-ראש, אתחיל בכמה מילות פתיחה, כמה דברים קונקרטיים ואחר-כך גם אני וגם העובדים המקצועיים שנמצאים כאן נעמוד לרשותכם לענות לשאלות, הערות וכן הלאה.

סגן השר לקליטת העליה יולי-יואל אדלשטיין: פתח ושאל חבר הכנסת ליצמן מה זה בדיוק "עולה", למה אנחנו מתכוונים.

סגן השר לקליטת העליה יולי-יואל אדלשטיין: אנחנו כמשרד לקליטת העליה - כך תמיד היתה דעתי והיא לא השתנתה - מטפלים לא רק בעולים שהגיעו בשבועיים האחרונים ובשנה האחרונה.

סגן השר לקליטת העליה יולי-יואל אדלשטיין: המספר שאנחנו מתייחסים אליו הוא מספר מצטבר.

סגן השר לקליטת העליה יולי-יואל אדלשטיין: נכון שלא דומה טיפול לטיפול.

סגן השר לקליטת העליה יולי-יואל אדלשטיין: זה שהגיע אתמול אנחנו חייבים לראות שיש לו סל קליטה, שילומים, גג מעל לראשו, כל הדברים הברורים, ושהוא מגיע ללשכת מרכז הקליטה באחת מערי ישראל ושם מטפלים בו.

סגן השר לקליטת העליה יולי-יואל אדלשטיין: ומי שנמצא פה 10 שנים ויש לו לכאורה עבודה והוא כבר רכש דירה באמצעות משכנתה, זה לא אומר שאין לנו מה לעשות.

סגן השר לקליטת העליה יולי-יואל אדלשטיין: כל הנושא של שילוב תרבויות, זהות יהודית, תוכניות אלה או אחרות, או אפילו הפוך על הפוך, להביא את תרומתם של אותם עולים לטובת החברה והכלכלה, אנחנו רואים את זה, עם כל ההסתייגויות, כחובה שלנו וברצוננו לטפל בתחומים האלה.

סגן השר לקליטת העליה יולי-יואל אדלשטיין: יחד עם זה, למרות שאני מדבר כאן על המספר המצטבר, מעל מיליון עולים בעשור האחרון, אני רוצה בכל זאת לציין שבשנים האחרונות משימתנו לא נהייתה קלה יותר.

סגן השר לקליטת העליה יולי-יואל אדלשטיין: יש לא מעט קשיים לעולים שהגיעו בשנים האחרונות, בתחום החברתי וברווחה.

סגן השר לקליטת העליה יולי-יואל אדלשטיין: אני חושב שעלינו כמשרד לראות את העליה של השנים האחרונות כמשהו קצת שונה מכל המכלול של אותו מיליון מבחינת הטיפול שאנחנו נותנים.

סגן השר לקליטת העליה יולי-יואל אדלשטיין: אני רוצה להצטמצם היום לנושאים מיידיים.

סגן השר לקליטת העליה יולי-יואל אדלשטיין: אני יודע מה לוח הזמנים שלכם ואני מעריך גם את העובדה שבאתם לדיון הזה.

סגן השר לקליטת העליה יולי-יואל אדלשטיין: יש לכם רצף לא פשוט של דיונים.

סגן השר לקליטת העליה יולי-יואל אדלשטיין: אני מקווה שאחרי כמה חודשים נדבר בחדר הזה על התקציב לשנת 2002 ואנחנו נבוא עם תוכנית.

אמנון כהן: עוד ב-2001 צריך לתקן אותו על-פי מדיניותך, אחרי חודש או חודשיים.

סגן השר לקליטת העליה יולי-יואל אדלשטיין: אגיע לזה, תודה על ההערה, שאני מקבל אותה בהחלט בברכה.

סגן השר לקליטת העליה יולי-יואל אדלשטיין: באופן כללי, אם אנחנו מדברים על מה שהמשרד לקליטת עליה עושה, מטפל ונותן היום, אני לא בטוח שבשנות 2000 אלה הדברים שאנחנו צריכים לעשות עם העולים.

סגן השר לקליטת העליה יולי-יואל אדלשטיין: החל מתשלומי פרט שאנחנו נותנים, כָּלֶה בכלל בכל הנושא של סיוע למה שמוגדר ארצות רווחה.

סגן השר לקליטת העליה יולי-יואל אדלשטיין: הסיוע שניתן לעולים שהגיעו מארץ הקרויה ארץ רווחה הוא בהחלט לא מספק.

סגן השר לקליטת העליה יולי-יואל אדלשטיין: על כל השינויים הגדולים האלה והדברים הכלליים האלה אני בטוח שעוד נמצא זמן ומקום לדון.

סגן השר לקליטת העליה יולי-יואל אדלשטיין: שמחתי על ההערה של היושב-ראש על כך שהוועדה תעמוד לרשותנו.

סגן השר לקליטת העליה יולי-יואל אדלשטיין: אני לא רואה כאן רק איזה דיון תקציבי אלא באמת יש לקבוע יחד עם הוועדה הזאת, ובחדר הסמוך עם ועדת העליה, הקליטה והתפוצות, מדיניות שתענה על כל הציפיות האלה.

סגן השר לקליטת העליה יולי-יואל אדלשטיין: בישיבות המקצועיות הראשונות שלנו אתמול במשרד החלטנו להתמקד במספר נושאים ספציפיים.

סגן השר לקליטת העליה יולי-יואל אדלשטיין: אנחנו רואים לפנינו הצעת תקציב, שאפילו לעומת התקציב הקודם חלו בה אי-אלו שינויים לא חיוביים.

סגן השר לקליטת העליה יולי-יואל אדלשטיין: אנחנו מבינים שאי אפשר במסגרת המצומצמת שיש לנו ובאותם דיונים של שבועיים להגיע לכל הפתרונות.

סגן השר לקליטת העליה יולי-יואל אדלשטיין: אבל אני מבקש מחברי הוועדה להפנות את תשומת ליבם לכמה סעיפים.

סגן השר לקליטת העליה יולי-יואל אדלשטיין: דבר ראשון, העולים מגיעים לארץ אך לא מגיעים למשרד הקליטה.

סגן השר לקליטת העליה יולי-יואל אדלשטיין: הם מגיעים לערים וישובים שונים במדינת ישראל.

סגן השר לקליטת העליה יולי-יואל אדלשטיין: מי שבפועל נמצא מולם ביומיום, נכון שזה גם סניפים של משרד הקליטה אבל בעצם זאת הרשות המקומית.

סגן השר לקליטת העליה יולי-יואל אדלשטיין: אנחנו הגענו לאופרציה משותפת עם רוב הישובים בארץ.

סגן השר לקליטת העליה יולי-יואל אדלשטיין: אין כאן איזה העברה מיותרת של תקציבי המדינה לרשות המקומית כשראש הרשות עושה עם הכסף הזה כל מה שהוא רוצה.

סגן השר לקליטת העליה יולי-יואל אדלשטיין: זה לא המצב.

סגן השר לקליטת העליה יולי-יואל אדלשטיין: יש תוכניות, יש ועדות היגוי ודוח ביצוע.

סגן השר לקליטת העליה יולי-יואל אדלשטיין: כל הדברים מתבצעים כפי שדרוש וכפי שצריך.

סגן השר לקליטת העליה יולי-יואל אדלשטיין: לצערי הרב חל קיצוץ בתקציב הנוכחי, באמצעים שעמדו לרשותנו.

סגן השר לקליטת העליה יולי-יואל אדלשטיין: נאלצנו לבצע קיצוץ של 23%, כמעט רבע מן הפעילות שלנו עם הרשויות.

סגן השר לקליטת העליה יולי-יואל אדלשטיין: כדי לסבר את האוזן, כמה דוגמאות: מרכזי תרבות שהמשרד לקליטת עליה פתח עוד בקדנציה הקודמת שלי - זה בהחלט אחת ההצלחות על-פי דבריהם של ראשי הערים, העולים ופעילי עולים ברשויות השונות - פתאום מתוקצבים בפחות כסף.

סגן השר לקליטת העליה יולי-יואל אדלשטיין: אלה עולים שאנחנו רוצים לקדם - אומנים, סופרים, ציירים, אנשים שיכולים לבוא לידי ביטוי במרכז הזה ויכולים להביא את הדבר החיובי של העלייה כלפי כל האוכלוסיה.

סגן השר לקליטת העליה יולי-יואל אדלשטיין: תחשבו על עיירת פיתוח שיש בה תזמורת, או שיעורי אומנות לילדים או דברים מסוג זה, אך פתאום בגלל מחסור בתקציב נאלצים לבצע קיצוץ.

סגן השר לקליטת העליה יולי-יואל אדלשטיין: אני מאוד מקווה להבנה של חברי הוועדה שהנושא הזה פשוט בלתי אפשרי.

סגן השר לקליטת העליה יולי-יואל אדלשטיין: אנחנו בוודאי נקיים פגישות בהמשך גם עם אגף התקציבים ועם משרד האוצר.

יעקב ליצמן: מה התקציב של זה?

בוריס מפציר: 20 מיליון שקל בשנה שעברה והשנה - 15 מיליון שקל.

סגן השר לקליטת העליה יולי-יואל אדלשטיין: הורידו רבע מן התקציב.

סגן השר לקליטת העליה יולי-יואל אדלשטיין: כמו שאמרתי: קיצוץ של 23%.

סגן השר לקליטת העליה יולי-יואל אדלשטיין: הייתי מאוד מקווה לגידול של 5 מיליון, אנחנו בוודאי נברך על זה ואף גרוש לא ילך לאיבוד, אבל לפחות להחזיר את מה שהיה קודם.

סגן השר לקליטת העליה יולי-יואל אדלשטיין: לא לקצץ בבשר החי.

סגן השר לקליטת העליה יולי-יואל אדלשטיין: אלה בוודאי דברים שאנחנו נבקש ומאוד נעמוד עליהם.

אמנון כהן: הקיצוץ הוא לרוחב המשרד או לפעילות הספציפית הזאת?

סגן השר לקליטת העליה יולי-יואל אדלשטיין: אני כרגע מדבר רק על הסיוע לרשויות לתוכניות עם העולים בקהילה, בתרבות, ברווחה, במכלול.

רוני ארד: מדובר על השוואה בין התקציב המקורי בשתי השנים או שהכללתם בזה גם דברים נוספים שהמשרד קיבל כבר לאחר אישור התקציב הקודם?

בוריס מפציר: מדובר על התקציב על שינוייו.

בוריס מפציר: אבל אני לא יכול להסביר לעיריית חדרה למה אנחנו מקצצים לה.

ישראל כץ: אולי לטובת החברים תחדד עוד פעם את השאלה ואת התשובה.

רוני ארד: יש תקציב מקורי שנקבע בשנת 2000.

רוני ארד: התקציב המקורי עמד על X מסויים.

רוני ארד: במהלך השנה הם ביקשו לשנות.

יעקב ליצמן: מה היה התקציב?

אמנון כהן: היה 20 מיליון שקל.

אמנון כהן: 5 מיליון הם ביקשו להעביר.

יעקב ליצמן: השרה הקודמת לקליטת העליה ביקשה לקצץ ולהעביר.

רוני ארד: מדברים פה על קיצוץ אך אנחנו לא קיצצנו את זה במסגרת הצעת התקציב.

אמנון כהן: אבל צריך להחזיר את הכסף לייעדו.

רוני ארד: היו בקשות במהלך השנה כנראה.

יעקב ליצמן: אולי המנכ"ל יסביר לאן העבירו את זה.

בוריס מפציר: במהלך השנה, כפי שנהוג בכל התקציבים בכל המשרדים, אנחנו מקבלים תוספות.

בוריס מפציר: הגיעה שנת 2000 ואנחנו ביקשנו לכלול את הסכומים האלה, וגם הסכומים שסגן השר התייחס אליהם, בבסיס.

בוריס מפציר: מסיבות ברורות זה לא אושר.

בוריס מפציר: אנחנו נמצאים במצוקה, שבלי התקציב הנתון אנחנו לא יכולים לתפקד.

בוריס מפציר: תכלס זה התקציב שחסר לנו ואין לנו מאיפה לקחת.

יעקב ליצמן: מר רוני ארד רמז כאן - אולי לא הבנתי, אולי יש לי חור בהשכלה - שאתם ביקשתם להוריד את התקציב בסעיף הזה.

ישראל כץ: הוא דיבר על העברה מסעיף לסעיף.

יעקב ליצמן: בלי העברה.

יעקב ליצמן: הוא אומר שלפי התוכנית של המשרד הם באו ואמרו: מספיק לנו כאן 15 מיליון שקל, תנו לנו להשתמש ב-5 מיליון שקל במקום אחר.

בוריס מפציר: חבר הכנסת ליצמן, התשובה היא לא.

בוריס מפציר: אנחנו קיבלנו תוספות בשנת 2000 ועל בסיס התוספות אנחנו נתנו, שילמנו וביצענו, על-פי קריטריונים שוויוניים.

בוריס מפציר: הגיעה שנת 2001 והכסף הזה, כמו הכסף למוקדים לאתיופים למשל, איננו בתקציב.

יעקב ליצמן: מי הציע שבתקציב יוקצב 15 מיליון שקל במקום 20 מיליון שקל?

בוריס מפציר: אף אחד במשרד לא הציע.

בוריס מפציר: זה מה שיש.

אמנון כהן: אבל אתם בונים את התקציב.

סגן השר לקליטת העליה יולי-יואל אדלשטיין: השאלה היא אחרת.

סגן השר לקליטת העליה יולי-יואל אדלשטיין: הרי היו דיונים עם אגף התקציבים.

סגן השר לקליטת העליה יולי-יואל אדלשטיין: מה אתם ביקשתם בסעיף הזה?

בוריס מפציר: ביקשנו 20 מיליון שקל.

בוריס מפציר: סליחה, ביקשנו יותר מ-20 מיליון שקל, אבל לפחות 20 מיליון.

ישראל כץ: האם קיבלתם את ה-5 מיליון האלה במקום אחר?

בוריס מפציר: לא.

רוני ארד: אני חייב להבהיר שכל התוספות באמצע השנה, גם בשילוב תרבויות שעליו דיבר מר בוריס מפציר, המשרד לקליטת עליה ידע בדיוק שזה לא משהו רב-שנתי ושהם לא ימשיכו לקבל את זה בבסיס כל שנה.

רוני ארד: זה במסגרת התקציב על שינוייו, שלוקחים ממקום אחד ולוקחים ממקום אחר.

רוני ארד: זה עדיין בחלק מסדרי העדיפויות של המשרד ושל הממשלה כולה.

רוני ארד: אבל היה ברור שהתקציב הזה לא ישאר, אלא אם כן המשרד לקליטת עליה יחליט שהוא מקצץ בדברים אחרים.

אמנון כהן: ולכן סגן השר החדש יכנס לבדוק את המדיניות החדשה.

סגן השר לקליטת העליה יולי-יואל אדלשטיין: סגן השר החדש בהחלט יכנס לבדוק את המדיניות החדשה.

סגן השר לקליטת העליה יולי-יואל אדלשטיין: לכן אני רוצה לומר לך, חבר הכנסת כהן, אני מקווה שאני לא פוגע בנוכחים כאן, שאחרי הישיבות המקצועיות שהיו לי עם המנכ"ל והמשנה למנכ"ל ביקשתי שיעבירו לי רשימה של כל מה שעבר לרשויות כתמיכה בשנה הקודמת וכל מה שעולה כרגע לוועדת היגוי לרשויות.

סגן השר לקליטת העליה יולי-יואל אדלשטיין: אני את הקיצוץ רואה במו עיני.

סגן השר לקליטת העליה יולי-יואל אדלשטיין: אם נכתב בצד שמאל שמרכז תרבות קיבל 100,000 שקל בשנה הקודמת ובצד ימין כתוב 77,000 שקל, אז בלי להיכנס לוויכוח המלומד, אני יודע שבסופו של דבר בחדרה או בדימונה זה מה שיקבלו.

יעקב ליצמן: ברור מאוד.

סגן השר לקליטת העליה יולי-יואל אדלשטיין: יכול להיות שבעוד חודשיים אני אגלה שזה נעלם במקום כלשהו במשרד.

סגן השר לקליטת העליה יולי-יואל אדלשטיין: אני מקווה שלא.

סגן השר לקליטת העליה יולי-יואל אדלשטיין: אם אני אגלה שזה נעלם במקום כלשהו, נבוא לכאן ונודיע.

סגן השר לקליטת העליה יולי-יואל אדלשטיין: הדברים נרשמים בפרוטוקול.

אמנון כהן: לא נעלם אלא הלך למקום אחר.

סגן השר לקליטת העליה יולי-יואל אדלשטיין: נושא שני שאני רוצה להתייחס אליו הוא הפעילות עם ארגוני עולים.

סגן השר לקליטת העליה יולי-יואל אדלשטיין: גם בוועדת הכספים וגם בוועדת העליה, הקליטה והתפוצות התקיימו על זה דיונים במשך כמה שנים.

סגן השר לקליטת העליה יולי-יואל אדלשטיין: אני מרשה לעצמי לומר שלעומת המציאות ב-96-97, שהייתי צריך כל הזמן להסביר למה, לית מאן דפליג שהנושא הזה הוא אחד מתחומי הפעילות החשובים והלגיטימיים של המשרד לקליטת עליה.

סגן השר לקליטת העליה יולי-יואל אדלשטיין: יש לנו ברוך ה' בעלי ברית טובים בקרב העולים החדשים שעוזרים לנו כמדינה לבצע את העבודה על הצד הטוב ביותר.

סגן השר לקליטת העליה יולי-יואל אדלשטיין: המשרד, במסגרת כל הקריטריונים וכל החוקים והנהלים, פועל איתם במסגרת ועדת תמיכות.

סגן השר לקליטת העליה יולי-יואל אדלשטיין: בנושא הזה חולקו בשנה שעברה 13 מיליון שקל.

סגן השר לקליטת העליה יולי-יואל אדלשטיין: חסר לנו השנה 5 מיליון שקל.

סגן השר לקליטת העליה יולי-יואל אדלשטיין: זה נושא שאני מבקש מהוועדה להתייחס אליו.

סגן השר לקליטת העליה יולי-יואל אדלשטיין: אני מציע לא לפתוח עוד פעם ויכוח מלומד אם זה שם או שזה נעלם.

סגן השר לקליטת העליה יולי-יואל אדלשטיין: זה התכלס שאני הספקתי לראות תוך 24 שעות.

בוריס מפציר: אנחנו כמשרד אומרים שהרמה המינימלית היא בין 18-20 מיליון שקל, בהיקף של 1.3 מיליון עולים שבהם אנחנו מטפלים.

יעקב ליצמן: מה התקציב הכולל של המשרד?

סגן השר לקליטת העליה יולי-יואל אדלשטיין: התקציב הכולל של המשרד השנה הוא כ-2 מיליארד שקל.

יעקב ליצמן: מה הוויכוח שלך עם האוצר בסך הכל?

ישראל כץ: כרגע אין ויכוח.

ישראל כץ: הוא רק מציג את התקציב.

סגן השר לקליטת העליה יולי-יואל אדלשטיין: חברים, אני רוצה להיות אתכם מאוד כן.

סגן השר לקליטת העליה יולי-יואל אדלשטיין: עוד לא הספקתי להתווכח עם אף אחד.

יעקב ליצמן: לא היה לך הרבה זמן להתווכח כאן כי אנחנו דנים מהר בתקציבי כל המשרדים.

יעקב ליצמן: אני חייב להגיד לזכות היושב-ראש שאתה זכית.

יעקב ליצמן: אנחנו לא דנים על כל המשרדים.

יעקב ליצמן: אתה בין היחידים.

סגן השר לקליטת העליה יולי-יואל אדלשטיין: אמרתי בטקס חילופי השרים לפני יומיים שיש לי משפט שעונה לעניין הזה.

סגן השר לקליטת העליה יולי-יואל אדלשטיין: אני תמיד אומר: כל שר תמיד בטוח שהוא עומד בראש המשרד החשוב ביותר.

סגן השר לקליטת העליה יולי-יואל אדלשטיין: ההבדל הוא שבמקרה שלי זה גם נכון.

סגן השר לקליטת העליה יולי-יואל אדלשטיין: אני מאוד מעריך מה שהיושב-ראש עשה אבל אני חושב שאם אנחנו נמחק את נושא קליטת העלייה מסדר היום בגלל קוצר הזמן אז עם מה נישאר?

סגן השר לקליטת העליה יולי-יואל אדלשטיין: רק עם נושא הבטחון?

סגן השר לקליטת העליה יולי-יואל אדלשטיין: הבטחתי לצמצם ולכן אמסור את הדברים טלגרפית.

סגן השר לקליטת העליה יולי-יואל אדלשטיין: אין לי ויכוח.

סגן השר לקליטת העליה יולי-יואל אדלשטיין: אני כרגע אומר מה הדברים החשובים מבחינת המשרד, הדברים המקצועיים, ויכול להיות שגם פספסנו דברים.

סגן השר לקליטת העליה יולי-יואל אדלשטיין: מה שעלה היום כתוספות זה: נושא של רשויות: סכום - של 5 מיליון שקל; נושא של ארגונים: סכום של - 5 מיליון שקל; נושא של המשך פעילות המוקדים השכונתיים של עולי אתיופיה: כרגע התמודדתי עם הצעה רגילה לסדר יום בנושא הזה של חבר הכנסת משעני (הוא מקפיד להגיש הצעות בנושא עולי אתיופיה ואני מברך אותו על כך), אבל יש מצוקה אמיתית.

סגן השר לקליטת העליה יולי-יואל אדלשטיין: אני לא צריך לזרוק פה שמות של שכונות, כמו קריית משה ברחובות ומקומות כאלה, כי הדברים האלה ברורים וידועים.

סגן השר לקליטת העליה יולי-יואל אדלשטיין: פועלים שם מוקדים שכונתיים.

בוריס מפציר: קריית משה עוד במצב טוב יחסית לשכונות אחרות.

יעקב ליצמן: אם כך, אתם בצרות.

יעקב ליצמן: הייתי שם לפני 4 חודשים ויש שם מצב איום ונורא.

בוריס מפציר: אנחנו נשמח להזמין את ועדת הכספים לסיור בשכונות.

סגן השר לקליטת העליה יולי-יואל אדלשטיין: אני כרגע מדבר רק על פרוייקטים המשכיים, כמו למשל פרוייקט של שילוב תרבויות.

סגן השר לקליטת העליה יולי-יואל אדלשטיין: אני לא צריך להסביר לכם על כל המחלוקות שפורצות בחברה.

סגן השר לקליטת העליה יולי-יואל אדלשטיין: מדובר על פעילות שמאפשרת להכיר לעולים החדשים ולו מקצת מהתרבות הישראלית ולהיפך.

סגן השר לקליטת העליה יולי-יואל אדלשטיין: על מנת להמשיך את הפרוייקט הזה המשרד זקוק ל-4 מיליון ש"ח השנה.

סגן השר לקליטת העליה יולי-יואל אדלשטיין: אני רוצה לציין שני תחומים שהם לא המשך פעילות, אבל לשיפוטכם הלגיטימיות של התחומים שאני מעלה.

סגן השר לקליטת העליה יולי-יואל אדלשטיין: דבר ראשון, יש לנו מה שנקרא טיפול באוכלוסיות המיוחדות - עם כל הבעייתיות של המושג הזה אבל לא מצאנו מושג אחר.

סגן השר לקליטת העליה יולי-יואל אדלשטיין: במסגרת הפרוייקט הזה, יש למשל כ-2,000 סטודנטים מבני העדה האתיופית שלומדים באוניברסיטאות ובמוסדות על-תיכוניים בארץ.

סגן השר לקליטת העליה יולי-יואל אדלשטיין: אם מישהו יגיד שלפני 10 שנים הוא חשב שנגיע לזה אז אני, עם כל הצניעות, אגיד לו שהוא לא יודע מה הוא סח.

סגן השר לקליטת העליה יולי-יואל אדלשטיין: בין העולים מקרב יוצאי קווקז עד לפני מספר שנים כמעט לא היו סטודנטים והיום יש כבר כ-800, הודות רק לדבר אחד - סיוע חומרי (כספי) בשכר לימוד ובמלגות.

סגן השר לקליטת העליה יולי-יואל אדלשטיין: אנחנו כמשרד מבקשים, ויש בזה צורך מקצועי, ויפה שעה אחת קודם, להוסיף כאן אוכלוסיה שלישית, על-פי כל הקריטריונים, את אוכלוסיית יוצאי בוכרה.

סגן השר לקליטת העליה יולי-יואל אדלשטיין: אני לא יכול להבטיח אבל אני אומר בלי נדר, אם סוג הטיפול שיינתן לאוכלוסיה הזאת יהיה דומה, אני מוכן בעוד שנה לעמוד פה לדין הוועדה ולומר מה המספרים שהיו ומה המספרים שיהיו.

בוריס מפציר: זאת אוכלוסיה שבמערכת החינוך הרגילה מוכרת כאוכלוסיה מיוחדת ומקבלת סיוע.

סגן השר לקליטת העליה יולי-יואל אדלשטיין: נכון.

סגן השר לקליטת העליה יולי-יואל אדלשטיין: רק אצלנו במשרד לקליטת עליה רצינו לבדוק.

סגן השר לקליטת העליה יולי-יואל אדלשטיין: תמיד היה טיפול בעולי אתיופיה.

סגן השר לקליטת העליה יולי-יואל אדלשטיין: הוספתי לפני 4 שנים את הנושא של עולי קווקז ---

אמנון כהן: למה לא הכללת ישר גם את הבוכרים?

סגן השר לקליטת העליה יולי-יואל אדלשטיין: מבחינת הצורך המקצועי אני חושב שצריך לתת תקציב גדול יותר לעניין הזה.

סגן השר לקליטת העליה יולי-יואל אדלשטיין: לא צריך בפורום הזה להסביר שמה שאנחנו לא משקיעים היום אנחנו מוציאים אחר-כך לדברים הרבה יותר "טובים" במקומות אחרים, כבר ללא ברירה מצידנו.

ישראל כץ: אין ספק שהחינוך הוא ההשקעה הזולה ביותר.

סגן השר לקליטת העליה יולי-יואל אדלשטיין: זה משפט נכון שאני מסכים איתו.

סגן השר לקליטת העליה יולי-יואל אדלשטיין: אני מדבר פה לא על סכומים אסטרונומיים.

סגן השר לקליטת העליה יולי-יואל אדלשטיין: אני חושב שבשלב ראשון אם יהיה 3 מיליון שקל לנושא הזה - ואני לא מדבר על כל הקהילה - ונבנה קריטריונים כמו שצריך, ולא 100% סיוע, אם זה יהיה הכיוון אנחנו בהחלט נעלה פה אוכלוסיה על פסים חדשים.

סגן השר לקליטת העליה יולי-יואל אדלשטיין: הנושא האחרון הוא פעילות עם נוער עולה במצוקה.

סגן השר לקליטת העליה יולי-יואל אדלשטיין: הנושא עולה לכותרות יומם ולילה.

סגן השר לקליטת העליה יולי-יואל אדלשטיין: אנחנו רואים נתונים על שימוש בסמים אצל 25% מבני הנוער ודברים כאלה, שיוצאים מכל פרופורציה.

סגן השר לקליטת העליה יולי-יואל אדלשטיין: אני לא רוצה לחזור עליהם כדי לא להוציא שם רע לעלייה.

סגן השר לקליטת העליה יולי-יואל אדלשטיין: אנחנו כמשרד חושבים שבתיאום עם משרד החינוך ועם משרד העבודה והרווחה יש לנו פתרונות ותשובות, לפחות חלקיים.

סגן השר לקליטת העליה יולי-יואל אדלשטיין: המשרד לקליטת עליה לא מתקצב כרגע פרוייקט כזה.

סגן השר לקליטת העליה יולי-יואל אדלשטיין: אם תהיה תוספת שתאפשר לנו להשתלב בפרוייקט, גם פה אני מוכן לבוא ולדווח על התוצאות.

סגן השר לקליטת העליה יולי-יואל אדלשטיין: אלה הדברים המיידים - שאתה אמרת שהם בוויכוח אך הם לא בוויכוח - שהן בקשה והצעה שלנו.

סגן השר לקליטת העליה יולי-יואל אדלשטיין: אני רוצה להתריע בפני חברי הוועדה על עניין שמתבצע בימים האלה, ללא כל בקשה אופרטיבית כרגע, כי אני מבין שאנחנו פה לא ממציאים כסף ולא מדפיסים כסף.

סגן השר לקליטת העליה יולי-יואל אדלשטיין: אתמול בערב נחת עוד מטוס עם עוד 100 עולים מאתיופיה.

סגן השר לקליטת העליה יולי-יואל אדלשטיין: אפשר לברך ולומר: ברוך ה', כל חודש באים כ-400 עולים מאתיופיה, שעברו את כל הבדיקות והאישורים של הקונסולים של משרד הפנים, כלומר אלה זכאי חוק השבות.

ישראל כץ: איך גילו אותם פתאום?

ישראל כץ: איך גילו שהם זכאים?

סגן השר לקליטת העליה יולי-יואל אדלשטיין: אני לא רוצה להיכנס לכל הדיון הזה.

סגן השר לקליטת העליה יולי-יואל אדלשטיין: יש את כל הנושא של הפלאשמורה.

סגן השר לקליטת העליה יולי-יואל אדלשטיין: היו דיעות לכאן ולכאן.

סגן השר לקליטת העליה יולי-יואל אדלשטיין: אני תמיד טענתי ואני ממשיך וטוען שאני לא רוצה שום מבצעים.

סגן השר לקליטת העליה יולי-יואל אדלשטיין: היתה עלינו חובה לשלוח לשם אנשי מקצוע שיבדקו את הזכאות.

סגן השר לקליטת העליה יולי-יואל אדלשטיין: שר הפנים שלפני השר הקודם (שר השיכון הנוכחי) כבר אישר בזמנו שני קונסולים שיושבים מטעמו, שניהם בני העדה, ובודקים.

סגן השר לקליטת העליה יולי-יואל אדלשטיין: העולים הללו הם אנשים שמינהל האוכלוסין אישר אותם.

סגן השר לקליטת העליה יולי-יואל אדלשטיין: הם מגיעים לארץ ויושבים בבתי-מלון.

סגן השר לקליטת העליה יולי-יואל אדלשטיין: אם הוועדה רוצה לדעת כמה זה עולה - אני מציע שלא אומר כי אתם תתעצבנו ולא תשתפו טוב פעולה בדיונים הבאים.

אמנון כהן: מי קבע שזה יהיה בבית-מלון?

סגן השר לקליטת העליה יולי-יואל אדלשטיין: המציאות, שלא רוצים להשאיר את האנשים האלה בשדה התעופה, קבעה שזה בית-מלון.

סגן השר לקליטת העליה יולי-יואל אדלשטיין: המשרד לקליטת עליה אף פעם לא ביקש בתי-מלון.

יעקב ליצמן: זה לא הרבה כסף כי זה משתווה לאותו סכום שמוציאים עבור לשכות השרים במלונות ...

אמנון כהן: כמה זמן הם שוהים בבית-מלון?

חנוך צמיר: שאיפתנו שהם ישהו שם כמה שפחות.

חנוך צמיר: אני מקווה שנצליח להגיע לכך שהשהות בבית המלון לא תהיה יותר מחודש ימים ואז הם יעברו למרכזי הקליטה.

אמנון כהן: למה אי אפשר לקלוט אותם ישירות במרכזי קליטה?

חנוך צמיר: כרגע אין לנו מקומות פנויים במרכזי קליטה.

אמנון כהן: מה האלטרנטיבה?

סגן השר לקליטת העליה יולי-יואל אדלשטיין: האלטרנטיבה היא מרכזי קליטה.

סגן השר לקליטת העליה יולי-יואל אדלשטיין: אם אין מרכזי קליטה שעומדים על הקרקע, אפשר לשכור מבנים לטווח ארוך ולהפוך אותם למרכזי קליטה.

סגן השר לקליטת העליה יולי-יואל אדלשטיין: מה שקורה כרגע, בעיני לפחות, הוא בזבוז משווע.

אמנון כהן: או ישר לתת להם מקבצי דיור.

סגן השר לקליטת העליה יולי-יואל אדלשטיין: או פתרונות דומים.

סגן השר לקליטת העליה יולי-יואל אדלשטיין: המציאות כרגע, שהם מגיעים לבית-מלון - אפשר לומר שכך אנחנו מתמודדים עם המשבר בתיירות אבל אם זו הדרך אז כנראה אני לא מבין הרבה בתקציבים.

אמנון כהן: מה מונע ממך לעשות את זה?

אמנון כהן: אתה הרי לא צריך אישור שלנו.

סגן השר לקליטת העליה יולי-יואל אדלשטיין: מדובר פה בסכומים שלא אני וגם לא שר הקליטה הנוכחי, מר אריאל שרון, יכולים לבוא ולבקש תוספת כזאת לתקציב המשרד לקליטת עליה.

סגן השר לקליטת העליה יולי-יואל אדלשטיין: אלה סכומים בסדר גודל שונה לגמרי.

סגן השר לקליטת העליה יולי-יואל אדלשטיין: זה באמת כיוון לאיזה דיון עתידי, שצריך לקיים כאן, אדוני היושב-ראש, אחרי המיידי, אחרי שמאשרים את התקציב.

ישראל כץ: מי משלם בינתיים את הסכומים?

סגן השר לקליטת העליה יולי-יואל אדלשטיין: מקבלים אותם במנות חודשיות.

סגן השר לקליטת העליה יולי-יואל אדלשטיין: כאשר יש עוד 200 אנשים שאין איפה לשים אותם אז נותנים עוד כמה מיליונים לשכור עוד מבנה.

בוריס מפציר: מקבלים תוספת חודשית.

סגן השר לקליטת העליה יולי-יואל אדלשטיין: זה המצב.

סגן השר לקליטת העליה יולי-יואל אדלשטיין: אני פשוט מתריע בפני הוועדה.

ישראל כץ: אתם מקבלים תוספת מהרזרבה?

אמנון כהן: כנראה תקציב מיוחד לנושא הזה.

יעקב ליצמן: אני מבין שמחזיקים אתכם בגרון, כמו את הדתיים.

ירון ישראלי: בינתיים כל עוד אין תקציב זה גם לא תוספת.

סגן השר לקליטת העליה יולי-יואל אדלשטיין: החשב צודק.

סגן השר לקליטת העליה יולי-יואל אדלשטיין: אין פה תקציב.

סגן השר לקליטת העליה יולי-יואל אדלשטיין: יש פה פתרונות אד-הוק ומבחינתי המקצועית כמשרד לקליטת עליה הם גרועים ביותר.

סגן השר לקליטת העליה יולי-יואל אדלשטיין: כשמגיעה לכאן משפחה בת 6 נפשות ושמים אותם ב-2 חדרים במלון ומשלמים סכום כאילו הם תיירים של איזה קבוצת צליינים או משהו כזה, זה מצב בלתי נסבל.

סגן השר לקליטת העליה יולי-יואל אדלשטיין: אני חושב, אדוני היושב-ראש, ברשותך, שבעוד כמה שבועות, אחרי שהמיידי יגמר, ניתן על זה את הדעת, אולי עם שר האוצר והחשב הכללי, בדיון הרבה יותר מעמיק ורציני.

אמנון כהן: בישיבה משותפת של ועדת העליה, הקליטה והתפוצות וועדת הכספים.

סגן השר לקליטת העליה יולי-יואל אדלשטיין: יכול להיות, אבל גם נציגי משרדים רלוונטיים צריכים להיות פה.

ישראל כץ: צריך להקים ועדת משנה לנושא הזה.

ישראל כץ: אנחנו כנראה נקים בתוך ועדת הכספים ועדת-משנה בראשות חבר הכנסת אמנון כהן לנושא קליטת עלייה.

ישראל כץ: זה ייתן לכם גם קשר יותר צמוד בכל הנושאים האלה.

סגן השר לקליטת העליה יולי-יואל אדלשטיין: זה רעיון טוב.

סגן השר לקליטת העליה יולי-יואל אדלשטיין: אני מודה לכם על תשומת הלב.

ישראל כץ: אני מציע שחבר הכנסת ליצמן יתחיל.

ישראל כץ: אם המנכ"ל ירצה לאחר מכן להתייחס לדברים או אם השר ירצה, בבקשה.

יעקב ליצמן: אני מקדם בברכה את סגן השר, שהוא בעצם שר.

יעקב ליצמן: אני מתנצל מאוד כי אני חייב לעזוב בקרוב, אבל הנושא היה חשוב לי ולכן באתי במיוחד לוועדה.

יעקב ליצמן: סיירתי בכמה אתרי קליטה, במסגרת קבלת קהל שאני עושה, וביקרתי גם בקריית משה.

יעקב ליצמן: מר בוריס מפציר אמר פה שזה עוד בין המקומות הטובים.

יעקב ליצמן: אני אומר לכם שזה חורבן וקטסטרופה.

יעקב ליצמן: אין לי הסבר לזה.

יעקב ליצמן: אלה עולים אולי קצת יותר ותיקים אבל הכל לא בסדר שם.

ישראל כץ: אתה מדבר על עולים מאתיופיה או מתימן?

יעקב ליצמן: מתימן.

בוריס מפציר: רוב העולים בקריית משה הם מאתיופיה.

יעקב ליצמן: הייתי בביקור בקריית משה אצל עולים קצת יותר ותיקים מתימן.

יעקב ליצמן: אני אומר לך שזה קטסטרופה, חד משמעית.

יעקב ליצמן: לא אדבר על התלונות ששמעתי מהם, שכאשר מישהו מהם רוצה ללכת לפנימיה תורנית אז לא מאשרים לו אך אם הוא מסכים ללמוד שם אז הוא כן מקבל.

יעקב ליצמן: אבל זה קשור לעבודה הסוציאלית במקום.

יעקב ליצמן: זה תלונה נפרדת ואני מתכוון לטפל בכך, אבל לא כרגע.

יעקב ליצמן: אני מציע גם ליושב-ראש הוועדה לסייר באחד המקומות.

יעקב ליצמן: מאוד חשוב שאנחנו נראה.

יעקב ליצמן: מאז שאני בוועדת הכספים לא סיירנו באף אתר לקליטת עליה.

יעקב ליצמן: אני חושב שאם מדובר על סכומי עתק, כפי שסגן השר אמר, ושכאילו מפחדים לדבר על זה, אז אנחנו בהחלט צריכים לראות.

יעקב ליצמן: אני לא יודע מה מצב הדירות והמשכנתאות.

יעקב ליצמן: אני מבין שיש איזה דיון על כך עכשיו, יש איזה התחלה.

רוני ארד: היתה.

יעקב ליצמן: אז על זה אני לא צריך לדבר.

יעקב ליצמן: אני רוצה לדבר על עוד שני נושאים שנוגעים לדת ולחברה.

יעקב ליצמן: כשבאים עולים דתיים, הדבר הכי לא נכון לעשות, לשכן אותם ביחד עם עולים חילונים.

יעקב ליצמן: חיי החברה של עולים דתיים הם שונים כאשר הם באים למקום ששומרים בו שבת מאשר כשהם באים למקום שלא שומרים בו שבת.

יעקב ליצמן: גם על הדברים האלה שמעתי מהעולים.

יעקב ליצמן: שמעתי גם שהגיעו עולי תימן ושיכנו אותם בחיפה במקום להביא אותם למקומות שם יש להם קהילה.

יעקב ליצמן: אני חושב, בכדי להקל על ההתאקלמות של העולים, דבר ראשון צריך שהם ימצאו את החברה שלהם.

יעקב ליצמן: לא צריכים להפריד שני אחים, שאחד יגור במקום אחד יחד עם דתיים והשני יגור במקום אחר ביחד עם חילוניים.

יעקב ליצמן: במסגרת מרכזי הקליטה אני לא מבקש שום דבר חריג או גדול אבל אולי במקומות מסויימים שבהם אין בתי כנסת - וגם על זה היו תלונות - אני לא מבקש שהמשרד לקליטת עליה פתאום יבנה בתי כנסת אבל אני חושב שחשוב שהמשרד ישריין אצל משרד הדתות, בתוך התקציב הקיים, כמות בתי כנסת לעולים.

יעקב ליצמן: לא ביקשתי תקציב נוסף.

יעקב ליצמן: יש תקציב X לבניית בתי-כנסת ואתה תבקש משר הדתות לשריין כמה מהם למקומות שאתה תציג בפניו, ואז יהיה טוב לכולם.

יעקב ליצמן: שוב פעם אני מאחל לך הצלחה.

אמנון כהן: ראשית, אני רוצה לברך את סגן השר לקליטת העליה, השר לשעבר.

אמנון כהן: הוא מכיר את המשרד היטב.

אמנון כהן: עוד לא חלפו 24 שעות ואתה כבר מכיר את הדברים, מכיר מה חסר ומה לא חסר.

אמנון כהן: אני מאחל לך הצלחה בהמשך הדרך.

אמנון כהן: וכפי שציין היושב-ראש, אנחנו עומדים לרשותך.

אמנון כהן: אני חושב שבמדינה שלנו חייבים לדאוג גם לעליה וגם לקליטה וצריך לשאוף שיגיעו לכאן כמה מיליוני יהודים מכיוון שסביבנו יש הרבה מאוד אוייבים שאנחנו צריכים לעמוד מולם.

אמנון כהן: אחת הדרכים להתמודד היא להביא את העולים, כמובן במסגרת החוק הקיים, חוק השבות וכן הלאה.

אמנון כהן: יש בעיות קשות במשרד, אני מכיר את זה גם מתפקידי הקודם.

אמנון כהן: אני מכיר את הבעיות גם במגזר האתיופי ובמגזר הבוכרי-קווקזי-רוסי.

אמנון כהן: יחד עם זה, יש הרבה מאוד ארגונים שמטפלים בעולים, בעיקר בגלל שהאוכלוסיה האתיופית היא אוכלוסיה בעייתית מאוד וכולם רוצים לעזור.

אמנון כהן: להערכתי, לפי מה שאני מכיר מהשטח, יד ימין לא יודעת מה עושה יד שמאל.

אמנון כהן: לפעמים יש כפילויות על אותם הדברים, וגם על אותן המשפחות.

אמנון כהן: אני מבקש מכבוד סגן השר, יש לך היום איש מקצוע, מנהל בן הקהילה האתיופית, מישהו שירכז את כל הפעילות, את כל הארגונים של הקהילה האתיופית, וידאג לכך שכל פלחי האוכלוסיה וכל הגילאים יזכו לטיפול כזה או אחר.

אמנון כהן: יתכן מצב שכולם מסייעים לבני גיל מסויים אולם לא מתייחסים לבני גילאים אחרים.

אמנון כהן: בארגונים האלה יש הרבה מאוד כסף כי הם גם מחוייבים מבחינת חוק, אפילו אם מקבלים תקציב ממשרד ממשלתי, 50% עדיין הם צריכים להוכיח שיש להם.

אמנון כהן: אני חושב שנברך אם תהיה ועדת היגוי לקהילה האתיופית, ועדת היגוי לקהילת קווקז וועדת היגוי לקהילה הבוכרית, בראשותך ובראשות מנכ"לך, שאז יידעו מה פעולת כל הארגונים ומה חסר.

אמנון כהן: אתה גם יכול להתוות שהארגון יקבל תקציב ויטפל גם בנישה מסויימת.

אמנון כהן: אני יודע שפרוייקט יפה מאוד של המשרד לקליטת עליה הוא שילוב תרבויות.

אמנון כהן: זה חשוב מאוד ויוצר אינטגרציה וחשיפה לקהילות אחרות ולעדות אחרות.

אמנון כהן: אני חושב שצריך לשים דגש חזק על הנושא של זהות יהודית, בעיקר בקהילות שהגיעו מחבר המדינות, לתת להם יותר חשיפה בכיוונים האלה.

אמנון כהן: במשטר הסובייטי לא נתנו להם את הזהות היהודית, הם בקושי גילו שהם יהודים בכלל.

אמנון כהן: ברוך ה' הם הגיעו לארץ וכאן לפחות צריך לתת להם את הגירוי הראשוני, או באולפנים או באירוח בקיבוצים, להכניס להם קצת רוחניות, קצת ידע על עם ישראל ועל יהדות.

אמנון כהן: היו כמה פרוייקטים משותפים חשובים - נדמה לי שבתקופתך - עם משרד הדתות.

אמנון כהן: אני חושב שצריך להמשיך את זה.

אמנון כהן: אוכלוסיית עולים לא יכולה לבנות בית-כנסת.

אמנון כהן: הם רוצים להתפלל, ברוך ה' הם הגיעו למדינת ישראל וכאן אפשר להתפלל, ובוועדה הבין-משרדית שיושבת שם אין שום קריטריון האומר שלאוכלוסיית עולים יש אחוזים או פטור או הנחה כזאת או אחרת שמקנה להם קצת יותר כסף.

אמנון כהן: זאת באמת אוכלוסיה חלשה וקשה לה להתמודד גם עם המשכנתא, גם עם הוצאות המחייה היומיומיות וגם לבנות בית-כנסת.

אמנון כהן: זה קשה מאוד גם בקהילה האתיופית וגם בקהילה הבוכרית והקווקזית, שהם מסורתיים ברובם.

אמנון כהן: אם אתה צריך את עזרתנו, אנחנו מוכנים לעזור.

אמנון כהן: אני חושב שבוועדה הבין-משרדית הזאת חייב להיות נציג של המשרד וכבר מראש, בקריטריונים שהם קובעים לגבי בניית בתי-כנסת, עולים יקבלו ניקוד כזה או אחר שיזכה אותם בהגדלת תקציב.

אמנון כהן: אני חושב שצריך לתת את הדעת על הכיוון הזה.

אמנון כהן: הנושא של שילוב בתעסוקה הוא חשוב מאוד.

אמנון כהן: אני מבקש מכבוד סגן השר להגדיל את הרף בקריטריון של השנים בארץ, כי לא כולם מקבלים תוך 3-4 שנים את ההסבה המקצועית.

אמנון כהן: יש כאלה שבהתחלה קונים דירה ועובדים בעבודות מזדמנות ולאחר 4-5 שנים או אחרי 7 שנים הם מתעוררים.

אמנון כהן: אני חושב שצריך לפתוח את זה בצורה כזאת, שפעם אחת לעולה מגיע לקבל הסבה מקצועית.

אמנון כהן: שהוא יבחר מתי נוח לו, מתי שהוא רוצה.

אמנון כהן: כמובן נושא ההשכלה הגבוהה.

אמנון כהן: אני מאמין בחינוך.

אמנון כהן: היום גם דנו בתקציב משרד החינוך.

אמנון כהן: גם פה צריך לעשות איגום משאבים מול כל הרשויות מכל המשרדים.

אמנון כהן: ההשכלה הגבוהה חשובה מאוד לכלל הקהילות וגם בפרט לאתיופים ולקווקזים.

אמנון כהן: רק דרך ההשכלה הגבוהה הם יכולים להתערות בחברה הישראלית באינטגרציה מלאה.

אמנון כהן: וכמובן, לפני ההשכלה הגבוהה גם חיזוק בגרויות, כפי שגם יש לגבי אוכלוסיות מיוחדות.

אמנון כהן: אני חושב שצריך לתגבר את הדברים האלה.

אמנון כהן: נדלג על הנושא של דיור סוציאלי ומקבצי דיור.

אמנון כהן: אני יודע שהכל כרגע תקוע בגלל התקציב.

אמנון כהן: גם המכרזים תקועים.

בוריס מפציר: המכרזים לא תקועים.

בוריס מפציר: קיבלנו אישור של ועדת החריגים ב-1.3.

אמנון כהן: אני מברך על כך.

אמנון כהן: לפני שבוע נאמר לי שזה עדיין תקוע.

יעקב ליצמן: עוד שבועיים זה כבר לא יהיה רלוונטי, כי אז יהיה תקציב ולא יהיו שחרורים.

סגן השר לקליטת העליה יולי-יואל אדלשטיין: אנחנו עובדים.

סגן השר לקליטת העליה יולי-יואל אדלשטיין: יש הודעות שמתפרסמות תכלס בנושא.

אמנון כהן: אני מבקש לקחת בחשבון ברשויות מסויימות שקלטו הרבה עולים לתת את זה כך שלא כל הזמן אותו מקום מקבל.

אמנון כהן: יש מקומות שמתלוננים כבר הרבה מאוד זמן, כמו רמלה.

אמנון כהן: היה לי ויכוח עם השרה הקודמת על שלא הכניסו בכלל בסדרי עדיפויות את רמלה, ושם באמת לא בנו אף פעם.

אמנון כהן: נושא חשוב שהזכרת הוא נושא נוער עולה במצוקה.

אמנון כהן: באמת יש מצוקות אמיתיות.

אמנון כהן: פה חייב להיות איגום משאבים מול חינוך, קידום נוער, קצינות ביקור סדיר וכמובן מגשרים מכל מיני תחומים.

אמנון כהן: חשוב מאוד לגבש את הכל לצורך פרויקטים ייחודיים להסברה ולמניעה.

אמנון כהן: גם במשרד העבודה והרווחה יש תקציבי קליטה.

אמנון כהן: צריך לחבר את כל הגופים האלה ביחד.

אמנון כהן: זה הרבה עבודה אבל מסתובב פה הרבה כסף ואף אחד לא יודע מהשני, וכולם פועלים.

אמנון כהן: צריך פשוט לאגם.

אמנון כהן: אני מאחל לך הצלחה, כמו שציינתי, ואנחנו לרשותכם.

ישראל כץ: תודה רבה.

ישראל כץ: לפני ההשלמות, אני רוצה להעיר בשני משפטים.

ישראל כץ: יש ערים שקלטו הרבה עולים.

ישראל כץ: אנחנו יודעים פחות או יותר את המפה.

ישראל כץ: אני מתייחס בעיקר לאיזורי הפריפריה.

ישראל כץ: למשל בנגב: אשדוד, אשקלון ובאר-שבע ואופקים.

יעקב ליצמן: יש הרי סעיף רשויות במשרד הפנים לגבי ערי עולים אך הוא לא מעודכן.

חנוך צמיר: ערים עתירות עולים.

חנוך צמיר: זה הביטוי.

חנוך צמיר: יש לזה נוסחה, גם במשרד הפנים וגם אצלנו.

ישראל כץ: יכול להיות שיש נוסחה.

ישראל כץ: אני רואה רשויות שדי קשה להן, בגלל השילוב הזה, שבכל זאת זה אוכלוסיה חלשה יחסית, שלוקח לה זמן להתבסס.

ישראל כץ: היא גם תורמת הרבה למקומות האלה אבל בסך הכל יש קשיים.

ישראל כץ: זה תלוי גם בהרכב העלייה.

ישראל כץ: הכנסת העבירה כמה חוקים - אני יכול לדבר למשל על חוק הטבות במס לתושבי הנגב.

ישראל כץ: אחד הנימוקים שאני כללתי בחוק הוא שהאיזור קלט הרבה עלייה.

ישראל כץ: זה יכול להיות גם בצפון וגם במקומות אחרים.

ישראל כץ: עכשיו דנים בממשלה בכל מיני אפשרויות לבטל, להקפיא, לעשות.

ישראל כץ: אני מציע שתהיו עירניים בנושא הזה.

ישראל כץ: אני, לפחות מנסיוני, באותה שפה שאני יכול לתקשר עם העולים, אני יודע שהם גם יודעים, אבל גם אנחנו יודעים, איזה משמעות יכול להיות לזה מבחינתם.

ישראל כץ: מאות שקלים או יותר מזה הכנסה פנויה נוספת לכל משפחה, זה יכול להיות דבר קריטי.

ישראל כץ: אני לא רואה כמעט אף הטבה, מלבד ההטבות שאתם מדברים עליהן לסטודנטים, שמגיעה למשפחות האלה.

ישראל כץ: זה שיהיו תשתיות - אנחנו נתמוך אבל ההשפעה היא עקיפה מאוד.

ישראל כץ: הייתי מציע לבדוק את זה.

ישראל כץ: אני בוודאי אתן לכם להתייחס.

ישראל כץ: תוקם ועדת משנה של ועדת הכספים בראשות חבר הכנסת אמנון כהן בנושא קליטת עלייה והיא גם תיזום - אני חושב שההערה של חבר הכנסת הרב ליצמן היא נכונה, צריך ליזום גם סיור, כמובן בשיתוף עם המשרד - והיא גם תזמן דיונים, בייחוד בנושאים שהועלו כאן.

ישראל כץ: יש לך כאן כבר מקום לכמה ישיבות רציניות בנושאים האלה.

סגן השר לקליטת העליה יולי-יואל אדלשטיין: מבחינתי ההערה זאת לגבי ועדת משנה היא לא פחות חשובה מכל תוספת תקציב כי אנחנו עובדים לטווח ארוך.

סגן השר לקליטת העליה יולי-יואל אדלשטיין: אני חושב שטוב שתהיה כתובת ברורה בוועדה הזאת ונוכל גם לארגן סביב זה דברים.

סגן השר לקליטת העליה יולי-יואל אדלשטיין: אני מקבל את זה בברכה בריבוע.

אמנון כהן: אנחנו נטריד אתכם.

אמנון כהן: תצטרך לשלוח את המנכ"ל שלך.

סגן השר לקליטת העליה יולי-יואל אדלשטיין: אין בעיה.

סגן השר לקליטת העליה יולי-יואל אדלשטיין: לגבי ההערה של חבר הכנסת ליצמן, היה לי העונג, הכבוד והזכות בקדנציה הקודמת להכניס מספר ספרי תורה, בפעילות משותפת עם משרד הדתות, לבתי כנסת של העדה האתיופית, העדה הבוכרית והעדה הקווקזית, לקהילות שבאו כקהילות מסורתיות.

סגן השר לקליטת העליה יולי-יואל אדלשטיין: כאן לצערי בגלל דלות האמצעים לא יכלו להתארגן.

סגן השר לקליטת העליה יולי-יואל אדלשטיין: אני חושב שזה היה אחד המפעלים החשובים מבחינה רוחנית.

סגן השר לקליטת העליה יולי-יואל אדלשטיין: אני פשוט באופן אישי אומר, היתה לי הזכות.

סגן השר לקליטת העליה יולי-יואל אדלשטיין: אין לי מה להוסיף לזה.

סגן השר לקליטת העליה יולי-יואל אדלשטיין: אתה הצעת דבר נוסף, שבהחלט אנחנו נחשוב עליו.

סגן השר לקליטת העליה יולי-יואל אדלשטיין: כל מה שנוכל לעשות מצידנו אנחנו נעשה.

סגן השר לקליטת העליה יולי-יואל אדלשטיין: מטרתנו, לגבי אותם עולים שבאו כעולים מסורתיים ומבקשים את הפעילות הזאת, היא לספק את האפשרות, כי זאת זכותם הטבעית במדינת ישראל.

סגן השר לקליטת העליה יולי-יואל אדלשטיין: חבר הכנסת אמנון כהן התייחס לעולים שיותר רחוקים מיהדותם.

סגן השר לקליטת העליה יולי-יואל אדלשטיין: אני חושב שהמשרד לקליטת עליה יכול בצורה פתוחה ולא לוחצת, ללא כפייה, לעזור בכל הנושא של זהות יהודית ופעילות הסברתית.

סגן השר לקליטת העליה יולי-יואל אדלשטיין: אנחנו תמיד עשינו את זה ובוודאי שנמשיך לעשות.

סגן השר לקליטת העליה יולי-יואל אדלשטיין: לגבי תיאום בנושא של עולי אתיופיה: זאת הערה מאוד חשובה.

סגן השר לקליטת העליה יולי-יואל אדלשטיין: זה נושא שגם אותי מאוד מטריד ותמיד הזכרתי אותו.

סגן השר לקליטת העליה יולי-יואל אדלשטיין: אני יכול לתת שתי תשובות במקום, והפתרון הוא אולי חלקי.

סגן השר לקליטת העליה יולי-יואל אדלשטיין: אחד, מה שהזכרתי, ועל זה ביקשנו גם תוספת תקציב, מוקדים שכונתיים באותן שכונות עתירות עולי אתיופיה.

סגן השר לקליטת העליה יולי-יואל אדלשטיין: זאת התשובה הטבעית.

סגן השר לקליטת העליה יולי-יואל אדלשטיין: המוקד הזה מרכז סביבו את הפעילות.

סגן השר לקליטת העליה יולי-יואל אדלשטיין: זה מונע את אותה כפילות שעליה דיברת.

חנוך צמיר: ריכוז הפעילות של כל הגופים, כל המשרדים וכל העמותות.

חנוך צמיר: זה השקיפות שאתה מחפש.

סגן השר לקליטת העליה יולי-יואל אדלשטיין: דבר שני, וזה נושא חדש בשבילי, שרק אתמול עדכנו אותי בו, הוא תיאום פעילות-על בתוכנית רב שנתית של קליטת עולי אתיופיה בין מדינת ישראל לסוכנות היהודית וגורמים נוספים.

סגן השר לקליטת העליה יולי-יואל אדלשטיין: מדובר על 600 מיליון דולר, תוכנית רב-שנתית.

סגן השר לקליטת העליה יולי-יואל אדלשטיין: אני מסכים איתך שלפעמים יש רושם שהמשאבים מסתובבים והתורמים שואלים איפה התוצאות.

סגן השר לקליטת העליה יולי-יואל אדלשטיין: יכול להיות שתיאום כזה יכול לעזור.

סגן השר לקליטת העליה יולי-יואל אדלשטיין: והערה אחרונה, לנושא שהזכרת, של הארכת זכאות לתעסוקה.

סגן השר לקליטת העליה יולי-יואל אדלשטיין: הנושא הזה כבר רשום לי בתוכנית העבודה.

סגן השר לקליטת העליה יולי-יואל אדלשטיין: אנחנו מגישים הצעה מסודרת לוועדת שרים לעליה, קליטה ותפוצות בראשות השר שרנסקי.

סגן השר לקליטת העליה יולי-יואל אדלשטיין: אנחנו מקווים שהדבר הזה יעבור.

סגן השר לקליטת העליה יולי-יואל אדלשטיין: ההצעה שלנו - בין 7-10 שנים.

אמנון כהן: אולי אפילו נשאיר את זה: זכאות של פעם אחת לכל עולה.

סגן השר לקליטת העליה יולי-יואל אדלשטיין: אעיר הערה שאף אחד לא שומע - אני יודע שאם אני אבוא לוועדת שרים ואני אציע לעשות את זה חופשי, יתכן שאני אתקל ביותר התנגדות מאשר אם אני אבוא עם תאריך יעד מוגדר.

אמנון כהן: אז לא להגביל ל-10 שנים אלא לדבר על העליה האחרונה, עולים מ-1989.

חנוך צמיר: תסתפק ב-10 שנים, ונחפש פתרון לשנה הנוספת.

סגן השר לקליטת העליה יולי-יואל אדלשטיין: חבר הכנסת אמנון כהן, אנחנו איתך באותו צד אבל תאמין לי שההצעה שלנו היא לא רעה.

סגן השר לקליטת העליה יולי-יואל אדלשטיין: מנסיוני, בינתיים בנושאים האלה גם בנושא דיור, גם בנושא יזמות וגם בנושא תעסוקה, תמיד פתרנו את הבעיות, כי כולם בסך הכל מבינים שזה לא איזה שחיתות.

סגן השר לקליטת העליה יולי-יואל אדלשטיין: זה תכלס לתת לאנשים אפשרות של קורס תעסוקה.

סגן השר לקליטת העליה יולי-יואל אדלשטיין: תודה רבה.

ישראל כץ: תודה רבה.

ישראל כץ: אני מאחל לכם הצלחה ואנחנו לרשותכם.

ישראל כץ: חבר הכנסת אמנון כהן יהיה הכתובת שלכם וגם הכתובת שלנו.